EURÓPSKA KOMISIA V Bruseli30. 9. 2015 COM(2015) 479 final SPRÁVA KOMISIE EURÓPSKEMU PARLAMENTU A RADE Záverečné hodnotenie spoločného programu Eurostars (2008 – 2013)



1.Úvod Európsky parlament a Rada prijali v júli 2008 rozhodnutie, ktorým sa zabezpečila účasť EÚ na financovaní spoločného programu Eurostars. Rozhodnutím o spoločnom programe Eurostars sa finančný príspevok obmedzil na sumu vo výške „zodpovedajúcej najviac jednej tretine skutočných príspevkov zúčastnených členských štátov a ostatných zúčastnených krajín, v rámci stropu 100 miliónov EUR“. Účasť mala trvať počas siedmeho rámcového programu v oblasti výskumu (2008 – 2013). Odvtedy Európsky parlament a Rada prijali nové rozhodnutie, ktorým sa zabezpečuje ďalšia účasť na financovaní nového spoločného programu Eurostars-2 od roku 2014 do roku 2020 (ďalej len „rozhodnutie o Eurostars-2“). Cieľom spoločného programu Eurostars je poskytovať finančnú podporu nadnárodným trhovo orientovaným výskumným projektom spusteným a uskutočňovaným malými a strednými podnikmi (MSP) vykonávajúcimi výskum a vývoj. Tieto podniky by mali byť schopné realizovať väčšiu časť projektových činností v oblasti výskumu a vývoja a mali by vedieť obchodne využívať ich výsledky, a tým zlepšiť svoje konkurenčné postavenie. Projekty programu Eurostars vznikajú v spolupráci, čo znamená, že do každého projektu by mali byť zapojení aspoň dvaja partneri (samostatné právne subjekty) z dvoch rôznych zúčastnených štátov, pričom aspoň jeden z nich je MSP vykonávajúci výskum a vývoj. Projekty musia mať maximálnu dĺžku trvania tri roky a do dvoch rokov od skončenia projektu by výsledný produkt výskumu mal byť pripravený na uvedenie na trh. Sekretariát iniciatívy EUREKA so sídlom v Bruseli funguje ako centrálna podporná jednotka pre sieť a je špecializovanou realizačnou štruktúrou pre program. Sekretariát organizuje výzvy na predkladanie návrhov, overuje oprávnenosť žiadostí a vyberá projekty na financovanie. Zodpovedá aj za prideľovanie finančného príspevku EÚ. Vnútroštátne financujúce subjekty v zúčastnených krajinách vyčleňujú vo svojich rozpočtoch na výskum a vývoj národné príspevky na program Eurostars a poskytujú finančné prostriedky svojim vnútroštátnym účastníkom. Tento mechanizmus financovania sa nazýva „virtuálny spoločný fond“. Skrátka, program Eurostars funguje na základe centralizovaného vyhodnocovania, ale decentralizovaného financovania. V rozhodnutí o spoločnom programe Eurostars sa stanovilo predbežné hodnotenie, ktoré má vykonať Komisia dva roky po začiatku programu a výsledky má oznámiť Európskemu parlamentu a Rade. Predbežná správa bola uverejnená 10. decembra 2010 a Komisia v apríli 2011 predložila svoju správu, v ktorej oznámila tieto výsledky. V rozhodnutí o spoločnom programe Eurostars sa tiež vyžaduje záverečné hodnotenie na konci programu a výsledky sa opäť majú oznámiť Európskemu parlamentu a Rade. Makarowovej skupina, skupina nezávislých odborníkov, ktorej predsedá Marja Makarowová, podpredsedníčka Fínskej akadémie, vykonala záverečné hodnotenie, ktoré bolo uverejnené v novembri 2014. Skupina na posúdenie relevantnosti, efektívnosti, dosahu a udržateľnosti programu použila kvalitatívne a kvantitatívne metódy. V porovnaní s predbežným hodnotením bol počet žiadostí, žiadateľov a financovaných projektov asi trikrát vyšší. Na rozdiel od predbežného hodnotenia teda Makarowovej skupina mohla uskutočniť kvantitatívne výpočty a vykonať rozsiahle ekonometrické analýzy. Hlavným záverom Makarowovej skupiny bolo, že: „Pomocou spoločného programu Eurostars sa úspešne zrýchlil rast a inovačné výstupy MSP vykonávajúcich výskum a vývoj. Je však potrebné zlepšiť viaceré prvky správy a manažérskeho vykonávania.“ Hlavným cieľom tejto správy je informovať Európsky parlament a Radu o výsledkoch záverečného hodnotenia, ako sa vyžaduje v rozhodnutí o spoločnom programe Eurostars. Táto správa obsahuje stručné zhrnutie predbežného hodnotenia Komisie a správy za rok 2011 (oddiel 2) a po ňom nasledujú hlavné zistenia a odporúčania Makarowovej skupiny (oddiel 3). V súlade so správou z roku 2011 Komisia predloží aj svoje pripomienky k hlavným prvkom záverečného hodnotenia (oddiel 4). Na základe správy Makarowovej skupiny sú tieto pripomienky zamerané na tie aspekty programu Eurostars, o ktorých sa Komisia domnieva, že ich je možné zlepšiť, najmä tie, ktoré už boli predložené v predbežnom hodnotení. Komisia tiež zohľadní rozhodnutie o Eurostars-2 a skutočnosť, že niekoľko odporúčaní z predbežného aj záverečného hodnotenia už bolo prijatých v tomto rozhodnutí a v novej dohode o delegovaní. 2.Predbežné hodnotenie a správa Komisie za rok 2011 V článku 13 ods. 2 rozhodnutia o spoločnom programe Eurostars sa stanovuje, že: „Komisia vykoná predbežné hodnotenie spoločného programu Eurostars dva roky po začatí jeho realizácie, pričom zhodnotí pokrok pri dosahovaní cieľov stanovených v prílohe I. Súčasťou tohto hodnotenia budú aj odporúčania o najvhodnejších spôsoboch ďalšieho posilnenia vedeckej, riadiacej a finančnej integrácie a vyhodnotí sa v ňom najmä možnosť MSP vykonávajúcich výskum a vývoj mať prístup k spoločnému programu Eurostars, ako aj kvalita a efektívnosť jeho realizácie. Komisia oznámi Európskemu parlamentu a Rade závery hodnotenia doplnené svojimi poznámkami a prípadne návrhmi na zmenu tohto rozhodnutia.“ V dohode o delegovaní z roku 2009 medzi Európskou komisiou a sekretariátom iniciatívy EUREKA sa stanovili usmernenia o uplatňovaní kritérií rozhodnutia o spoločnom programe Eurostars a výslovne sa uviedli otázky, ktoré musia byť predmetom hodnotenia. Skupina nezávislých expertov vymenovaných Komisiou predložila správu o predbežnom hodnotení v decembri 2010. Skupina dospela k záveru, že: „Eurostars je dobrý program, ktorý plní svoje ciele a pridáva hodnotu európskym MSP vykonávajúcim výskum a vývoj. Z tohto dôvodu sa skupina nezávislých odborníkov domnieva, že program Eurostars by sa mal nielen udržať, ale pokiaľ možno by sa jeho rozpočet mal v budúcnosti zvýšiť. Napriek priaznivému pokroku však stále zostáva aj priestor na ďalšie zlepšenie.“ Predbežné hodnotenie sa uskutočnilo v roku 2010 a správa obsahuje údaje z prvých štyroch termínov uzávierky: dve uzávierky sa uskutočnili v roku 2008, jedna v roku 2009 a jedna v roku 2010. Pre prvé štyri termíny uzávierky bolo prijatých spolu 1 127 žiadostí od 3 790 uchádzačov. V prípade fázy financovania správa obsahuje len údaje z prvých troch uzávierok. Schválené bolo financovanie pre 264 projektov s celkovými nákladmi 386 miliónov EUR. Len 14 projektov sa ukončilo. Počas dvoch rokov od vzniku spoločného programu Eurostars až do jari 2010 sa s jeho pomocou získali verejné finančné prostriedky v celkovej hodnote 231,1 milióna EUR, z čoho 173,5 milióna EUR pochádzalo od zúčastnených krajín a 57,6 milióna EUR z EÚ. Pre prvé dve uzávierky bola priemerná lehota na uzavretie zmluvy 11,4 mesiaca. Táto lehota výrazne kolísala od minimálne 5,3 mesiaca do maximálne 26,8 mesiaca v období do prvej uzávierky (v priemere 11,8 mesiaca) a od minimálne 6,3 mesiaca do maximálne 17,2 mesiaca v druhom období (priemer 11,0 mesiaca). V prílohe k dohode o delegovaní (v bode 5 „Očakávané výsledky a ukazovatele“) sa vymedzuje cieľ pre lehotu potrebnú na uzatvorenie zmluvy, a to šesť mesiacov, ktorý sa má dosiahnuť v polovici realizácie programu. Skupina za tri hlavné silné stránky programu považuje: 1.pri veľkom počte žiadostí dopyt po programe presiahol pôvodné očakávania a pomocou programu sa zmobilizovali prevažne MSP vykonávajúce výskum a vývoj s projektmi zdola nahor, ktoré sú blízke trhu; 2.riadenie programu sa časom zlepšilo pri organizovaní potrebnej logistiky a infraštruktúry a úroveň spokojnosti vnútroštátnych orgánov a účastníkov sa zvyšuje a

3.proces centrálneho hodnotenia sa považuje za najlepší postup, pokiaľ ide o jasnú a transparentnú organizáciu a včasnú realizáciu. Skupina však poukázala na päť oblastí, v ktorých existuje určitý priestor na zlepšenie: 1.harmonizácia a synchronizácia vnútroštátnych postupov; 2.prilákanie väčšieho počtu uchádzačov, najmä MSP bez predchádzajúcich skúseností v oblasti medzinárodnej spolupráce; 3.zlepšenie geografickej vyváženosti technických expertov a rovnováhy medzi technickými a trhovými odbornými znalosťami v rámci skupiny odborníkov; 4.zvýšenie viditeľnosti súbežne so zabezpečením schopnosti financovať viac projektov a 5.nepretržité úsilie o zriadenie virtuálneho spoločného fondu. Komisia vo svojej predbežnej správe Európskemu parlamentu a Radeuviedla, že skupina sa vo svojej hodnotiacej správe zaoberala všetkými aspektmi uvedenými v článku 13 ods. 2 rozhodnutia o spoločnom programe Eurostars, a poskytla doplňujúce fakty, pripomienky a odporúčania. Komisia považovala celú správu za neoddeliteľnú súčasť procesu predbežného hodnotenia stanoveného v článku 13 ods. 2. Komisia vo svojich pripomienkach vyzdvihla iba tie najdôležitejšie zistenia a odporúčania do budúcnosti. Poznámky Komisie o predbežnom hodnotení, ktoré sú ešte stále relevantné vzhľadom na záverečné hodnotenie, sa týkajú najmä možností ďalšieho posilnenia vedeckej, riadiacej a finančnej integrácie a zvýšenia úrovne kvality a efektívnosti pri vykonávaní spoločného programu Eurostars. V záujme ďalšieho zrýchlenia integračného procesu Komisia súhlasila s odporúčaniami skupiny. Komisia vyzvala krajiny programu Eurostars, aby prihliadali na integračný cieľ programu väčšou harmonizáciou a zjednodušením pravidiel týkajúcich sa oprávnenosti financovania a zosúladením postupov financovania a vyplácania finančných prostriedkov. Komisia zdôraznila, že kritériá oprávnenosti programu Eurostars by sa mali všeobecne uplatňovať vo všetkých zúčastnených krajinách, pričom by sa žiadnej krajine nemalo umožniť ukladať podmienky oprávnenosti, ktoré presahujú rámec kritérií uvedených v programe Eurostars. Komisia súhlasila aj s návrhom vyskúšať koncepciu čiastočného (10 % z celkových vyčlenených finančných prostriedkov) „skutočného“ spoločného fondu. Pokiaľ ide o kvalitu a efektívnosť realizácie, Komisia podporila návrhy na zlepšenie procesu centrálneho hodnotenia, aby sa zabezpečila nestrannosť, kvalita a včasnosť. Odborníci musia mať potrebné odborné znalosti a lepšia spätná väzba od hodnotiteľov žiadateľom by zabezpečila transparentnosť. Komisia tiež súhlasila s odporúčaniami na skrátenie lehoty na uzatvorenie zmluvy. Rada vyjadrila svoje stanovisko k predbežnému hodnoteniu vo svojich záveroch z 31. mája 2011. Rada „VÍTA názor skupiny, že program Eurostars je dobre zosúladený s cieľmi stratégie Európa 2020, vhodne dopĺňa príležitosti v oblasti medzinárodnej spolupráce, ktoré sa malým a stredným podnikom poskytujú v rámci siedmeho rámcového programu, a úspešne oslovuje európske MSP zaoberajúce sa výskumom a vývojom, čím sa preukázalo, že je atraktívny pre cieľovú skupinu“; „VÍTA odporúčanie skupiny pokračovať s programom Eurostars aj po roku 2013 a ZVÁŽI jeho pokračovanie v celkovom kontexte budúceho spoločného strategického rámca financovania výskumu a inovácie“. 3.Záverečné hodnotenie 3.1.Úvod V článku 13 ods. 3 rozhodnutia o spoločnom programe Eurostars sa stanovuje, že: „Komisia vykoná na konci spoločného programu Eurostars jeho záverečné hodnotenie. Výsledky záverečného hodnotenia sa predložia Európskemu parlamentu a Rade.“ Komisia vypracovala referenčný rámec a stanovila mandát, rozsah pôsobnosti a ciele záverečného hodnotenia. Referenčný rámec spoločne s rozhodnutím o spoločnom programe Eurostars a dohodou o delegovaní poskytol základ pre Makarowovej skupinu, pokiaľ ide o prístupy, ktoré treba prijať, a otázky, na ktoré treba odpovedať. Údaje, ktoré predložila Makarowovej skupina, sa týkajú všetkých desiatich termínov uzávierky od roku 2008 do roku 2013. Sekretariát iniciatívy EUREKA dostal 3 548 žiadostí zahŕňajúcich 11 733 žiadateľov. Prevažná väčšina žiadateľov boli MSP (72 %) a priemerná veľkosť skupiny bola 3,3 účastníka. Schválené bolo financovanie pre 783 žiadostí celkovo za 1 130 miliónov EUR. Počet žiadostí sa počas celého trvania programu Eurostars naďalej zvyšoval. Počet žiadostí, pre ktoré bolo schválené financovanie, sa však nezvýšil v zodpovedajúcej miere, čo znamená, že miera úspešnosti klesla zo 42 % v roku 2008 na 17 % v roku 2013. Odhad celkových verejných finančných prostriedkov na obdobie rokov 2008 – 2013 bol 472 miliónov EUR, pričom podiel financovania z EÚ (100 miliónov EUR) k financovaniu jednotlivými štátmi (372 miliónov EUR) bol 26,9 % (alebo 21,2 % celkových verejných finančných prostriedkov). Priemerná lehota na uzavretie zmluvy sa zlepšila v porovnaní so situáciou v čase predbežného hodnotenia. Napríklad v období tretej uzávierky (2009) bola priemerná lehota na uzavretie zmluvy 435 dní, kým do ôsmej uzávierky v roku 2012 sa priemerná lehota skrátila na 282 dní. Lehota na uzatvorenie zmluvy je však v podstatnom počte krajín ešte stále veľmi dlhá. Makarowovej skupina sa domnieva, že lehota na uzatvorenie zmluvy programu sa musí naliehavo skrátiť, lebo súčasné veľké rozdiely medzi zúčastnenými krajinami spochybňujú celý systém. 3.2.Metodiky Makarowovej skupina pri záverečnom hodnotení použila kvalitatívne a kvantitatívne nástroje. Hlavnými metódami boli: sekundárny výskum; rozhovory so zainteresovanými stranami a MSP; internetový prieskum MSP, ktoré sa uchádzajú o účasť na spoločnom programe Eurostars; a kvantitatívne analýzy.

Prostredníctvom sekundárneho výskumu skupina zhromaždila dokumenty od rozličných zainteresovaných strán a analyzovala údaje a informácie, ktoré sú podstatné pre kritériá hodnotenia programu Eurostars. Tento sekundárny výskum skupine umožnil určiť hlavné skupiny tém, problémov a otázok týkajúcich sa realizácie programu Eurostars. Zdrojový materiál obsahoval legislatívne a prierezové dokumenty, zápisnice zo stretnutí skupiny na vysokej úrovni iniciatívy EUREKA, štatistické údaje a údaje patriace sekretariátu iniciatívy EUREKA. Makarowovej skupina usporiadala v Bruseli rozhovory s dvomi zástupcami Komisie, tromi zástupcami EUREKA a s vrcholovým manažmentom sekretariátu iniciatívy EUREKA. Jednotliví členovia skupiny vykonali osobné alebo telefonické rozhovory s 20 predstaviteľmi vnútroštátnych riadiacich a správnych orgánov Eurostars a s výkonnými riaditeľmi 26 malých a stredných podnikov pôsobiacich v 12 rôznych krajinách. Skupina vypracovala usmernenia, ako treba viesť tieto rozhovory, pričom ich prispôsobila podľa funkcie osôb, s ktorými sa tieto rozhovory viedli. Všetky rozhovory boli písomne zdokumentované. Rozhovory sa týkali širokého spektra tém. V rámci hodnotenia sa uskutočnil internetový prieskum, v ktorom účastníci mali odpovedať na otázky o svojich skúsenostiach so spoločným programom Eurostars. Cieľová skupina internetového prieskumu bola zúžená na MSP vykonávajúce výskum a vývoj a ďalšie MSP. Tento prieskum prebiehal od 9. mája do 10. júla 2014. V rámci prieskumu bolo oslovených 6 620 MSP prostredníctvom e-mailov obsahujúcich prepojenie na online dotazník. Pripravené boli dva odlišné dotazníky: prvý bol zameraný na financované projekty, druhý na nefinancované projekty. Dosiahla sa celková miera návratnosti 46 % (72 % v prípade financovaných a 39 % v prípade nefinancovaných MSP). Na pochopenie rozsahu vplyvu programu Eurostars Makarowovej skupina vypracovala ekonometrické kontrafaktuálne posúdenie vplyvu. Ekonometrická štúdia bola zameraná najmä na tvorbu pracovných miest v zúčastnených MSP a inovačný výstup, ktorý sa meral podľa patentových prihlášok. Pokiaľ ide o zhromažďovanie údajov, bolo potrebné priradiť údaje sekretariátu iniciatívy EUREKA o MSP, ktorý podal žiadosť, s údajmi v databáze Amadeus spoločnosti Bureau van Dijk, z ktorej boli získané údaje o zamestnanosti. Údaje sekretariátu iniciatívy EUREKA o MSP, ktorý podal žiadosť, boli okrem toho priradené k údajom vo Svetovej patentovej štatistickej databáze Európskeho patentového úradu. Vo výslednej databáze sa spájajú informácie o žiadateľovi a údaje o zamestnanosti a patentových prihláškach v časovom slede, čo umožňuje vykonávať odhady účinkov ekonometrického spracovania. 3.3.Zistenia a hodnotenie Cieľová skupina programu a jeho rozsah pôsobnosti Makarowovej skupina poukázala na to, že podľa zúčastnených MSP a riadiacich a správnych orgánov spoločného programu Eurostars je program podstatný pre potreby cieľovej skupiny a jej ciele. Vysoká úroveň dopytu malých a stredných podnikov sa považuje za prejav tohto „strategického súladu“. Takmer všetky zúčastnené MSP plánujú, že opäť podajú žiadosť do programu Eurostars, keďže program sa zhoduje s ich potrebami a cieľmi. Malé a stredné podniky vykonávajúce výskum a vývoj predstavujú drvivú väčšinu účastníkov programu Eurostars a prijali približne 75 % finančných prostriedkov. Okrem toho bol program úspešný v oslovovaní mladých podnikov, malých podnikov a mikropodnikov. Zúčastnené MSP už majú skúsenosti s vnútroštátnymi a medzinárodnými programami financovania a väčšina už má predchádzajúce medzinárodné väzby. Makarowovej skupina však zistila, že žiadosti týkajúce sa univerzít alebo verejných výskumných organizácií majú lepšie vyhliadky na získanie finančných prostriedkov. Dôvodom môže byť, že prítomnosť univerzity alebo verejnej výskumnej organizácie naznačuje vyššiu kvalitu návrhu, alebo tieto organizácie majú viac skúseností pri príprave dokumentov žiadosti, alebo tieto žiadosti obsahovali najlepšiu rovnováhu medzi vedeckou excelentnosťou a znalosťami o trhu. Podľa skupiny spoločný program Eurostars na základe svojho prístupu zdola nahor môže podporovať široké spektrum inovačných technológií od informačných a komunikačných technológií a ich použití a lekárskej biotechnológie až po technológie (obnoviteľnej) energie a riadiace a kontrolné technológie. Správa Makarowovej skupina konštatuje, že sekretariát iniciatívy EUREKA je všeobecne uznávaný ako úspešná špecializovaná realizačná štruktúra. Je však potrebné zlepšiť riadiace a administratívne postupy, zvýšiť kvalifikáciu zamestnancov, rozvíjať a realizovať marketingové a propagačné stratégie a rozvíjať a udržiavať dobre štruktúrovaný systém riadenia informácií a databázy, ktoré môže použiť sekretariát a ďalšie riadiace a správne orgány spoločného programu Eurostars. Skupina sa domnieva, že systém riadenia programu Eurostars funguje správne a že interakcia medzi vnútroštátnymi a centrálnymi správnymi orgánmi je efektívna. Medzinárodný rozmer programu Eurostars si však vyžiadal zriadenie zložitého systému riadenia. Skupina na vysokej úrovni iniciatívy EUREKA vedie pravidelné diskusie o rôznych otázkach, ktoré sú zásadné pre úspech spoločného programu Eurostars bez toho, aby sa musel nevyhnutne dosiahnuť konsenzus vo veci činnosti alebo súhlasu so záväznými pravidlami pre všetky krajiny. Synchronizácia a harmonizácia financovania, pravidiel oprávnenosti a primeranosť národných rozpočtov boli predmetom intenzívnych analýz a diskusií. Makarowovej skupina sa domnieva, že je potrebné zvýšiť zodpovednosť skupiny na vysokej úrovni a jej zapojenie do programu Eurostars. Považuje to za zásadné na uľahčenie synchronizácie a harmonizácie. Podobne zapojenie vnútroštátnych financujúcich subjektov do riadiacej štruktúry je naďalej obmedzené a mali by sa viac zapojiť, aby sa dosiahla vyššia miera synchronizácie a harmonizácie. Napokon pomocou spoločného programu Eurostars sa posilnila prítomnosť MSP v rámci siete EUREKA a program prispel k oveľa väčšiemu zviditeľneniu ich prínosu k európskej konkurencieschopnosti a inováciám. Týmto spôsobom má spoločný program Eurostars významný a dlhodobý pozitívny vplyv na sieť EUREKA. Riadenie a operácie Makarowovej skupina sa domnieva, že virtuálny spoločný fond funguje dobre a že ide o uprednostňovaný mechanizmus financovania, lebo priťahuje krajiny, aby prispeli k spoločnému programu Eurostars. V reakcii na úspech programu viaceré krajiny zvýšili svoje príspevky výrazne nad rámec pôvodne dohodnutej úrovne. Plný prínos virtuálneho spoločného fondu však v spoločnom programe Eurostars ešte nebol využitý, lebo niektoré krajiny, najmä Nemecko a Španielsko, neprideľujú na program dostatočný objem finančných prostriedkov. Z tohto dôvodu niekoľko vybratých dobrých projektov vypadlo z klasifikačného zoznamu, čo vedie k frustrácii medzi žiadateľmi z radov MSP. Skupina informovala o tom, že synchronizácia financovania je stále najdôležitejším problémom spoločného programu Eurostars, hoci došlo k určitým zlepšeniam. V niektorých prípadoch zúčastnené MSP čelia veľkým ťažkostiam z dôvodu dlhšej lehoty na uzatvorenie zmluvy. Existujú aj požiadavky na súbežné uplatňovanie a hodnotenie a niektoré vnútroštátne financujúce subjekty uplatňujú dvojitú ohlasovaciu povinnosť. Ďalším veľkým problémom pre spoločný program Eurostars je harmonizácia pravidiel financovania. Skupina na vysokej úrovni sa domnieva, že tento problém by sa mal riešiť prostredníctvom postupu zhora nadol, a to z podnetu národných ministerstiev a EÚ. Koordinátori národných projektov sa domnievajú, že plná harmonizácia nie je možná: napríklad nemôžu zmeniť percentuálny podiel financovania alebo hornú hranicu financovania pre každý MSP. Ďalšou otázkou je potreba väčšej harmonizácie pravidiel týkajúcich sa subdodávateľov pre univerzity a verejné výskumné organizácie. Proces centrálneho hodnotenia programu Eurostars funguje dobre. Makarowovej skupina však považuje za nevyhnutné zvýšiť transparentnosť, zlepšiť mechanizmus spätnej väzby a zefektívniť celý proces s cieľom skrátiť čas od podania pôvodnej žiadosti do chvíle, keď bude k dispozícii hodnotiaca správa. Lehota na uzavretie zmluvy bola na začiatku programu Eurostars pomerne dlhá, ale počas prvej fázy sa výrazne skrátila. Hoci sa počet technických expertov a expertov s trhovými skúsenosťami od roku 2012 výrazne zvýšil, stále existuje priestor na zlepšenie geografickej a rodovej rovnováhy. Koordinátori národných projektov by sa tiež chceli zapojiť do procesu zlepšovania databázy expertov. Malé a stredné podniky sú spokojné s úrovňou informácií, ktoré dostávajú o hodnotení svojich projektov. Pracovnú záťaž súvisiacu s podávaním správ a proces monitorovania považujú za primerané a aj proces hodnotenia považujú za jasný, transparentný a včasný.

Financovanie Makarowovej skupina poukazuje na to, že jedným z ukazovateľov úspechu spoločného programu Eurostars bolo výrazné zvýšenie počtu žiadostí, a teda zvyšujúci sa dopyt po verejných finančných prostriedkoch. Počet podaných žiadostí za rok sa zvýšil z 215 v roku 2008 na 948 v roku 2013. Počas trvania programu Eurostars to však vyústilo do zníženia podielu predložených žiadostí, ktoré boli financované. Miera úspešnosti klesla zo 42 % pri prvom termíne uzávierky na 17 % v prípade desiateho termínu. Podiel projektov, ktoré spĺňajú limit kvality a pre ktoré bolo schválené financovanie, tiež klesol zo 68 % v prípade prvého termínu uzávierky na 55 % v prípade desiateho termínu. Skrátka, zvýšil sa podiel projektov s vysokou kvalitou, ktoré neboli financované. Makarowovej skupina sa domnieva, že zvýšenie počtu žiadostí za rok je „pozoruhodné“ a „pôsobivé“. Národné rozpočty pre spoločný program Eurostars sa stále nesmierne odlišujú. Odráža sa v nich relatívna veľkosť krajiny a organizácia vnútroštátneho systému verejného financovania, ako aj dopyt zo strany národných MSP po finančných prostriedkoch zo spoločného programu Eurostars. Tieto rozdiely mali značný negatívny vplyv na fungovanie systému virtuálneho spoločného fondu. Väčšina účastníkov a správcov programu výšku finančných prostriedkov na jedného účastníka hodnotí ako primeranú. Makarowovej skupina sa domnieva, že európska finančná a hospodárska kríza mala vo väčšine krajín negatívny vplyv na vnútroštátne financovanie programu Eurostars. Počet projektov nad limit sa značne znížil pre nedostatok finančných prostriedkov, a preto sa niektoré krajiny nezúčastnili na najnovších výzvach na predkladanie ponúk. Krajiny, ktoré nemali nedostatok finančných prostriedkov, tiež ohlásili, že sa ich kríza negatívne dotkla, keďže MSP, ktoré podporili, sa spojili s partnermi v krajinách, ktoré majú ťažkosti s financovaním. Realizácia odporúčaní zo správy o predbežnom hodnotení Makarowovej skupina posúdila realizáciu odporúčaní zo správy o predbežnom hodnotení. Makarowovej skupina sa domnieva, že z 21 politických odporúčaní, ktoré sa majú vykonať do roku 2013, bolo sedem odporúčaní plne vykonaných, desať sa začalo vykonávať alebo bolo čiastočne vykonaných, kým štyri odporúčania neboli vykonané vôbec. Tieto štyri odporúčania sa týkajú: 1.stanovenia celkového termínu na podpísanie dohôd o grante; 2.pridelenia aktívnej úlohy skupine na vysokej úrovni iniciatívy EUREKA v oblasti monitorovania lehoty na uzatvorenie zmluvy a zabezpečenia, aby zaostávajúce krajiny zjednodušili svoje postupy; 3.experimentovania s prístupom spočívajúcim v pridelení 10 % z celkových vyčlenených finančných prostriedkov do skutočného spoločného fondu a 4.sekretariátu iniciatívy EUREKA, ktorý začne činnosti na preskúmanie integrácie iniciatív v oblasti klastrov iniciatívy EUREKA s cieľom získať skúsenosti z integrácie, ktoré by sa mohli využiť na podporu integrácie spoločného programu Eurostars s vnútroštátnymi iniciatívami na podporu výskumu a vývoja, a poučiť sa z nich. 3.4.Odporúčania Správa Makarowovej skupiny obsahuje 28 odporúčaní. Cieľová skupina programu a jeho rozsah pôsobnosti 1.Sekretariát iniciatívy EUREKA by mal vypracovať akčný plán na podporu kontaktov účastníkov programu Eurostars so sprostredkovateľmi v oblasti výskumu, vývoja a inovácií, ktorí sa väčšinou zapájajú do prípravy projektu. 2.Sekretariát by mal podporovať prepojenia medzi účastníkmi programu Eurostars a rôznymi typmi projektov EUREKA s cieľom uľahčiť prepojenia projektov s klastrami, zastrešujúcimi a inými tematickými či individuálnymi projektmi. 3.Sekretariát by mal organizovať sprostredkovateľské podujatia, ako sú výberové konania, medzi účastníkmi programu Eurostars a finančnými inštitúciami na zvýšenie možností úspešných projektov získať ďalšie finančné prostriedky zo súkromného sektora. Mala by sa vypracovať stratégia šírenia zameraná na finančníkov, ďalšie MSP a vnútroštátne a medzinárodné vládne orgány. 4.Sekretariát by mal medzi MSP prijímajúcimi podporu z programu Eurostars zvyšovať informovanosť o význame ochrany práv duševného vlastníctva týkajúcich sa ich inovácií. 5.Sekretariát a koordinátori národných projektov by mali zabezpečiť, aby mal program dosah aj na MSP, ktoré nemajú predchádzajúce medzinárodné väzby, a to vytvorením a uplatňovaním marketingovej a propagačnej stratégie. 6.Sekretariát a skupina na vysokej úrovni by sa mali dohodnúť na vymedzení a lehote na vypracovanie projektov „trhového výskumu a vývoja blízkeho trhu“ pre spoločný program Eurostars, ktorý je neutrálny voči osobitostiam jednotlivých technológií a trhov.

7.Európska komisia a sekretariát by mali preveriť možnosti prepojenia programu Eurostars a nového nástroja pre MSP v rámci programu Horizont 2020, aby využili potenciálny rast a konkurencieschopné výsledky MSP zúčastnených na programe Eurostars. Správa 1.Rozhodnutia prijaté skupinou na vysokej úrovni by sa mali bezodkladne premeniť na plány vykonávania s konkrétnymi cieľmi, úlohami a rozdelením zodpovednosti s využitím prístupu SMART (konkrétny, merateľný, dosiahnuteľný, realistický a časovo ohraničený). 2.Skupina na vysokej úrovni by mala určiť krajiny, ktoré projektom programu Eurostars ukladajú požiadavky na súbežné uplatňovanie a hodnotenie, ako aj dvojitú ohlasovaciu povinnosť, a dohodnúť sa s nimi na odstránení vnútroštátnych procesov. Skupina na vysokej úrovni by mala zabezpečiť, aby sa tento bod realizoval pred jarnou uzávierkou programu Eurostars-2 v roku 2016. 3.Sekretariát by mal zvýšiť transparentnosť procesu centrálneho hodnotenia a mechanizmov spätnej väzby pre žiadateľov, vnútroštátne financujúce subjekty a koordinátorov národných projektov. Koordinátori by mali mať prístup k spoločným správam nezávislej hodnotiacej komisie, ako aj k jednotlivým správam technických hodnotiteľov, aby bolo možné žiadateľom poskytnúť podrobnú spätnú väzbu. 4.Sekretariát by mal zabezpečiť vyváženejšie geografické rozdelenie technických expertov v úzkej spolupráci s koordinátormi národných projektov. Pozornosť by sa mala venovať aj dosiahnutiu rodovej vyváženosti. Okrem toho by sekretariát mal rozšíriť skupinu technických expertov s vhodnými znalosťami o trhoch. Riadenie a operácie 1.Sekretariát iniciatívy EUREKA by mal zachovať frekvenciu dvoch uzávierok za rok. 2.Sekretariát by mal skrátiť čas od podania žiadosti (termín uzávierky) po vyhodnotenie na štyri až päť mesiacov, aby výsledky centrálneho hodnotenia boli najneskôr do piatich mesiacov (150 dní) k dispozícii koordinátorom národných projektov a žiadateľom. Každý vnútroštátny financujúci subjekt musí do dvoch až troch mesiacov podpísať zmluvy o financovaní. Odporúča sa, aby sekretariát iniciatívy EUREKA spolu s predsedom skupiny na vysokej úrovni a vedúcimi vnútroštátnych financujúcich subjektov preskúmali procesy riadenia programu tých vnútroštátnych financujúcich subjektov, pri ktorých hrozí, že nesplnia termín, a dohodli sa s nimi na opatreniach, ktoré treba prijať na skrátenie procesu. 3.Žiadateľom by sa mala poskytnúť štandardná dohoda o konzorciu, aby sa zrýchlili zmluvné požiadavky účastníkov projektu. 4.Sekretariát by mal zriadiť a udržiavať spoľahlivú ústrednú databázu programu Eurostars s cieľom zbierať, ukladať a spracúvať spoľahlivé údaje o projektoch a príjemcoch. Mal by zaviesť kontroly kvality údajov pre formuláre žiadostí, ako aj pre formuláre správ o pokroku projektu, záverečných správ a správ o vplyve na trh. Lehota na predkladanie záverečných správ by sa mala skrátiť na jeden rok a správy o vplyve na trh by mali byť k dispozícii do dvoch rokov od skončenia projektu. 5.Sekretariát by mal upraviť formulár žiadosti a formuláre správ o pokroku projektu, záverečných správ a správ o vplyve na trh. Podrobné revízie súčasných osobitných otázok a položiek vo formulároch, ako aj preskupenie, vymazanie a pridanie niekoľkých otázok sú potrebné na zlepšenie logiky tlačív. Preto by sa usmernenia pre tieto formuláre mali primerane upraviť. 6.Sekretariát by mal vytvoriť špecializovaný formulár žiadosti a príslušné usmernenia pre opätovné predkladanie. Opätovné predkladanie musí obsahovať vysvetlenie o tom, čo sa zmenilo, najmä v reakcii na pripomienky z predchádzajúcich hodnotení prijatých prostredníctvom koordinátorov národných projektov. 7.Sekretariát by mal vytvoriť a vykonávať plán inštitucionálneho rozvoja na posilnenie svojich postupov týkajúcich sa riadenia programu a organizačného riadenia, aby mohol zlepšiť realizáciu spoločného programu Eurostars v súlade s najlepšími medzinárodnými postupmi a najímať, udržiavať si a motivovať kvalifikovaných zamestnancov so skúsenosťami v oblasti riadenia programov v oblasti výskumu, vývoja a inovácií. Odporúča sa, aby sekretariátu poskytli mentoring vnútroštátne financujúce subjekty siete s príslušnými znalosťami. 8.Sekretariát by mal zaviesť jedinečný identifikátor pre všetky organizácie, nielen pre MSP a veľké firmy, ale aj pre univerzity, verejné výskumné organizácie a ďalších partnerov MSP vykonávajúcich výskum a vývoj. Ak je k dispozícii, každá organizácia by mala poskytnúť svoj identifikačný kód účastníka podľa programu Horizont 2020. Formulár žiadosti by mal obsahovať informácie o tom, či bol projekt už niekedy predložený v rámci iného národného programu alebo programu EÚ. 9.Sekretariát by mal zbierať informácie zo všetkých krajín o čase do vyplatenia peňazí a predkladať tieto informácie skupine na vysokej úrovni a dohodnúť s ňou záväzný termín pre zber a predloženie údajov. 10.Informácie o presných dátumoch začiatku a ukončenia projektov sa musia zaradiť do ústrednej databázy programu Eurostars. Koordinátori národných projektov by mali bezodkladne informovať sekretariát iniciatívy EUREKA o podpísaných dohodách o grante vrátane dátumov začiatku a ukončenia projektov. 11.Sekretariát, skupina na vysokej úrovni a vnútroštátne financujúce subjekty by mali zabezpečiť, aby lehota na uzatvorenie zmluvy neprekročila sedem mesiacov (210 dní), ako sa dohodlo v prípade programu Eurostars-2 v budapeštianskom dokumente. 12.Od jarnej uzávierky v roku 2016 by sa sekretariát, skupina na vysokej úrovni a vnútroštátne financujúce subjekty mali dohodnúť, že v prípade aspoň polovice projektov sa dohody o grante medzi vnútroštátnym financujúcim subjektom a účastníkmi programu podpíšu do 210 dní od termínu uzávierky. V prípade 90 % projektov by sa všetky dohody o grante mali podpísať do jedného roka od termínu uzávierky. 13.Sekretariát a koordinátori národných projektov by mali spoločne vymedziť a vytvoriť nástroje na uľahčenie výmeny informácií medzi nimi, zvýšenie kvality a kvantity informácií poskytovaných obidvoma stranami a pre obidve strany, umožnenie monitorovania všetkých fáz projektu a zníženie administratívnych nákladov dvojstranných výmen informácií.

14.Európska komisia by mala zvážiť, že neposkytne finančné prostriedky na tie projekty programu Eurostars, v prípade ktorých neboli všetky dohody o grante podpísané do jedného roka od termínu uzávierky, pokiaľ odklad podpísania zmluvy o financovaní nezapríčinili členovia financovaného konzorcia. Financovanie 1.Skupina na vysokej úrovni sa dôrazne vyzýva, aby odsúhlasila minimálne základné pravidlá financovania, ktoré sa majú harmonizovať, a aby zabezpečila, že každá zúčastnená krajina sa bude riadiť podľa týchto pravidiel. Maximálne sadzby financovania by mali byť rovnaké pre každý typ partnera vo všetkých krajinách. Tento proces by mala úzko sledovať skupina na vysokej úrovni a má sa dokončiť do prvej uzávierky v roku 2016. 2.Financovanie univerzít a verejných výskumných organizácií by sa malo zharmonizovať tak, aby sa zúčastnili ako partneri zahraničných MSP vykonávajúcich výskum a vývoj a nielen ako subdodávatelia MSP vykonávajúcich výskum a vývoj z tej istej krajiny. 4.Poznámky Komisie 4.1.Úvod Komisia sa domnieva, že správa Makarowovej skupiny sa zaoberala hlavnými aspektmi, ktoré sa mali stať predmetom hodnotenia, ako sa stanovuje v rozhodnutí o spoločnom programe Eurostars, dohode o delegovaní a v referenčnom rámci. Keďže členské štáty a ostatné zúčastnené krajiny zvýšili svoje finančné príspevky na program Eurostars (odhadom na 372 miliónov EUR), príspevok EÚ vo výške 100 miliónov EUR, na úrovni 26,9 %, spĺňa požiadavku rozhodnutia o spoločnom programe Eurostars, že finančné prostriedky EÚ by nemali prekročiť jednu tretinu príspevkov členských štátov a ostatných zúčastnených krajín. V rozhodnutí o spoločnom programe Eurostars sa spomína význam malých a stredných podnikov pre rast a konkurencieschopnosť Európy. Vysoký a čoraz vyšší počet žiadostí o financovanie z programu Eurostars a výsledky dosiahnuté podporenými MSP naznačujú, že program je dôležitý pre rast MSP vykonávajúcich výskum a vývoj. Od začiatku programu v roku 2008 sa až do konca roka 2013 zlepšovalo niekoľko aspektov programu Eurostars. Napríklad sa podarilo skrátiť lehotu na uzavretie zmluvy a zlepšiť harmonizáciu a synchronizáciu. Komisia to víta a oceňuje úsilie, ktoré vynaložili sekretariát iniciatívy EUREKA a vnútroštátne financujúce subjekty. Hlavným záverom Makarowovej skupiny je to, že programu Eurostars sa podarilo urýchliť rast a inovačné výstupy MSP vykonávajúcich výskum a vývoj. Táto skupina sa však zároveň domnieva, že aspekty správy a manažérskeho vykonávania sa musia zlepšiť. Prvá časť hlavného záveru je odôvodnená rozsiahlou ekonometrickou analýzou vplyvu. V nej sa ukazuje, že miera rastu zamestnanosti v MSP vykonávajúcich výskum a vývoj, ktoré sú financované z programu Eurostars, bola takmer dvakrát vyššia ako v prípade žiadajúcich MSP, ktoré neboli financované. Pokiaľ ide o druhú časť, skupina dospela k záveru, že nedostatok harmonizovaných pravidiel financovania a synchronizovaných vnútroštátnych postupov viedli k neefektívnosti. Skupina sa tiež domnieva, že efektívnosť centrálnej správy, administratívy a operácií sa musí zlepšiť. Komisia sa domnieva, že zistenia, posúdenie a odporúčania v záverečnom hodnotení boli podložené presvedčivými dôkazmi. Komisia súhlasí s hlavným záverom Makarowovej skupiny. Niekoľko odporúčaní z predbežného a záverečného hodnotenia už bolo prijatých v rozhodnutí o programe Eurostars-2 (2014 – 2020). Keďže správa Makarowovej skupiny predstavuje neoddeliteľnú súčasť procesu hodnotenia, Komisia nevyjadruje v nasledujúcich poznámkach pripomienky ku každému jednotlivému bodu správy. Keďže sa Komisia zameriava na budúcnosť, tieto poznámky sa týkali najmä stránok programu Eurostars, o ktorých sa Komisia domnieva, že v nich existuje najväčší priestor na zlepšenie, t. j. druhá časť hlavného záveru Makarowovej skupiny. 4.2.Cieľová skupina programu a jeho rozsah pôsobnosti Predbežné hodnotenie aj správa Makarowovej skupiny naznačujú, že sekretariát iniciatívy EUREKA a koordinátori národných projektov by mali zabezpečiť, aby program Eurostars dosiahol aj na MSP, ktoré nemajú predchádzajúce medzinárodné väzby. Komisia v roku 2011 súhlasila s týmto odporúčaním a súhlasí s ním aj v roku 2015. Hoci je toto odporúčanie adresované sekretariátu, ako aj koordinátorom, niekoľko ďalších odporúčaní týkajúcich sa propagácie programu Eurostars alebo zvyšovania informovanosti o programe Eurostars je určených len pre sekretariát (pozri odporúčania 3, 4, 5 a 7). Komisia súhlasí s týmito odporúčaniami. Aj napriek tomu, že sekretariát iniciatívy EUREKA má rozhodujúcu úlohu, zúčastnené krajiny programu Eurostars a vnútroštátne financujúce subjekty tiež zodpovedajú za dosiahnutie vyššej kvality a väčšieho počtu MSP vykonávajúcich výskum a vývoj s potenciálom rastu. Makarowovej skupina odporúča, aby Komisia a sekretariát preverili možnosti prepojenia programu Eurostars a nového nástroja pre MSP v rámci programu Horizont 2020 (pozri odporúčanie 6). Hoci nie je jasné, čo toto „prepojenie“ znamená, Komisia pri predstavení návrhu programu Eurostars-2 analyzovala strategické postavenie jednotlivých nástrojov. Komisia sa domnieva, že podpora, ktorú tieto nástroje poskytujú, sa prejavuje v rôznych fázach vývoja výskumných a podnikateľských nápadov MSP súvisiacich s trhom. Program Eurostars sa líši od nástroja pre MSP v rámci programu Horizont 2020 a dopĺňa ho, nie je však jeho dodatkom. V dohode o delegovaní sa tiež uvádza, že vnútroštátne financujúce subjekty by mali prijať účinné opatrenia na zabránenie dvojitému financovaniu projektov konečných príjemcov prostredníctvom iných zdrojov financovania EÚ. Program Eurostars a nástroj pre MSP majú odlišné cieľové skupiny, o čom musia sekretariát iniciatívy EUREKA, Európska komisia a Výkonná agentúra pre malé a stredné podniky jasne informovať. 4.3.Správa Makarowovej skupina konštatuje, že skupina na vysokej úrovni iniciatívy EUREKA vedie pravidelné diskusie o rôznych otázkach rozhodujúcich pre úspech programu Eurostars bez toho, aby sa nevyhnutne dosiahol konsenzus vo veci činnosti alebo súhlasu so záväznými pravidlami pre všetky krajiny. Skupina považuje za nevyhnutné zvýšiť zodpovednosť skupiny na vysokej úrovni a zapojenie do programu Eurostars.